[{"text_idx": "#000003", "text": "Yn y ffilm fer Dyma Fi, nodir fod oddeutu 800,000 o ofalwyr ifanc rhwng 5 a 17 oed yn y Deyrnas Unedig sy\u2019n edrych ar o\u0302l oedolyn neu aelod o\u2019u teulu. Mae dyletswyddau gofalwr ifanc yn amrywio, o siopa bwyd i roi meddyginiaeth.\nTydi ystyr y ro\u0302l o ofalwr ifanc ddim yr un peth i bawb. Mae rhai gofalwyr ifanc yn gwarchod brodyr a chwiorydd bach, tra bod gofalwyr ifanc eraill yn edrych ar o\u0302l teulu sydd ag anableddau cymhleth. Fydd rhai yn paratoi prydau o fwyd i\u2019w neiniau neu deidiau tra bod eraill yn rhoi cymorth i riant sy\u2019n camddefnyddio sylweddau. Yn o\u0302l Carwyn Blayney, Cyfarwyddwr Cynorthwyol yng Nghwmni Theatr Arad Goch, dyma oedden nhw a llond llaw o ofalwyr ifanc Ceredigion eisiau dangos i ni gyd:\n\u201cRoedd y gofalwyr ifanc ynghlwm a\u0302 ffilm Dyma Fi yn awyddus i ddangos nifer o agweddau o fywyd gofalwyr ifanc, ond un o brif nodau\u2019r ffilm oedd dangos fod pob sefyllfa yn wahanol - dyw profiad un gofalwr ifanc ddim yr union yr un peth a\u0302\u2019r person nesaf.\u201d"}, {"text_idx": "#000004", "text": "Mae\u2019r ffilm yn cychwyn gyda pherson yn rhedeg ar frys i gyrraedd yr ysgol ar amser ar o\u0302l treulio\u2019r bore yn edrych ar o\u0302l eraill yn ei gartref. Mae hyn yn cyfleu\u2019n berffaith y ffaith fod gan ofalwyr ifanc lot fawr o waith, felly mae\u2019n amlwg fod dod o hyd i\u2019r amser i helpu creu\u2019r ffilm fer Dyma Fi wedi bod yn heriol. \u201cTrwy gyfarfodydd ar lein a diwrnod llawn dop o ffilmio, fe lwyddodd yr ofalwyr ifanc i ddod o hyd i amser yn eu bywydau prysur tu hwnt i weithio ar y ffilm hon. Diolch yn fawr iddyn nhw am yr holl waith arbennig!\u201d\nNodir yn y ffilm fod y profiad o fod yn ofalwr ifanc yn siapio\u2019r unigolion ac yn gyfle i fagu sgiliau gwahanol. \u201cMae gofalu dros eraill yn amazing!\u201d dywed un cymeriad.\nMae gofalwyr ifanc wir yn bobl arbennig. Maen nhw\u2019n gofalu am eraill heb ddisgwyl dim byd yn o\u0302l. Tydi nifer o\u2019r bobl ifanc yma ddim hyd yn oed yn sylwi eu bod yn ofalwyr ifanc!\n\u201cMae yna nifer o bobl sydd ddim hyd yn oed yn sylwi eu bod nhw\u2019n ofalwyr ifanc,\u201d meddai Carwyn. Dyma wnaeth ysgogi Carwyn i greu ffilm oedd yn rhoi sylw i\u2019r ystyr eang o brofiadau gofalwyr ifanc. \u201cRoeddwn i\u2019n awyddus i ddangos nifer o straeon byrion, er mwyn pwysleisio pa mor eang yw\u2019r pwnc.\u201d"}, {"text_idx": "#000005", "text": "Mae nifer o ofalwyr ifanc yn gwneud y job heb siw na miw, heb yn wybod i neb. Mewn nifer o achosion mae hynny\u2019n iawn, gan fod y profiad yn gallu bod yn un hapus. Fodd bynnag, mae bod yn ofalwr ifanc yn gallu fod yn heriol. Gall cyfrifoldebau gofalu cael dylanwad negatif, drwy arwain at fethu allan ar addysg neu fethu allan ar dreulio amser efo ffrindiau. Mae\u2019n gallu bod yn brofiad unig, felly mae\u2019n bwysig gwybod lle i fynd am gymorth os bydd angen.\nYng Nghymru, mae nifer o elusennau sy\u2019n barod i helpu. Gallwch gysylltu efo\u2019r Ymddiriedolaeth Gofalwyr, elusen sy\u2019n gweithio\u2019n galed i gefnogi gofalwyr a hefyd addysgu\u2019r cyhoedd am brofiadau gofalwyr.\nMewn rhai mannau yng Nghymru, mae Barnardos yn gweithredu i gefnogi gofalwyr ifanc. Maen nhw\u2019n gallu cynnig cymorth a chefnogaeth yn ogystal a\u0302 chynnig cyfleoedd i gael saib o\u2019u cyfrifoldebau a chyfle i ofalwyr ifanc allu rhannu profiadau. Yn Dyma Fi, dywed un cymeriad: \u201cMae pawb angen bre\u0302c. Mae pawb angen amser i ymlacio.\u201d\nMae\u2019n bwysig iawn edrych ar o\u0302l eich hun hefyd, yn arbennig eich iechyd meddwl. Mae elusen Young Minds yn barod i helpu gyda hyn ac maen nhw\u2019n nodi ei bod hi\u2019n bwysig i dderbyn cefnogaeth a chymorth gan eraill sy\u2019n deall eich sefyllfa, hyd yn oed os nad oes gennych broblem gyda\u2019ch cyfrifoldebau gofalu. Mae haneru\u2019r baich yn gwneud byd o les."}]